Κοινή δράση του Συμβουλίου

της 10ης Δεκεμβρίου 2002

για την τροποποίηση και παράταση της εντολής του ειδικού εντεταλμένου της Ευρωπαϊκής Ένωσης στην αφρικανική Περιοχή των Μεγάλων Λιμνών

(2002/962/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 14 και το άρθρο 18 παράγραφος 5,

Εκτιμώντας τα ακόλουθα:

(1) Η κοινή δράση 2000/792/ΚΕΠΠΑ του Συμβουλίου, της 14ης Δεκεμβρίου 2000, για τον διορισμό του ειδικού εντεταλμένου της Ευρωπαϊκής Ένωσης στην αφρικανική Περιοχή των Μεγάλων Λιμνών(1), λήγει στις 31 Δεκεμβρίου 2002.

(2) Βάσει επισκόπησης της εν λόγω κοινής δράσης, η εντολή του ειδικού εντεταλμένου θα πρέπει να τροποποιηθεί και να παραταθεί.

(3) Οι αρμοδιότητες καθώς και ο συντονισμός και η συνοχή της εξωτερικής δράσης της Ευρωπαϊκής Ένωσης στην Περιοχή των Μεγάλων Λιμνών θα πρέπει να οριοθετηθούν με σαφήνεια.

(4) Στις 30 Μαρτίου 2000, το Συμβούλιο εξέδωσε οδηγίες σχετικά με τη διαδικασία διορισμού των ειδικών εντεταλμένων της Ευρωπαϊκής Ένωσης (ΕΑΕΕ) και το διοικητικό καθεστώς τους,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Η θητεία του κ. Aldo AJELLO ως ειδικού εντεταλμένου της Ευρωπαϊκής Ένωσης στην αφρικανική Περιοχή των Μεγάλων Λιμνών παρατείνεται.

Άρθρο 2

Η εντολή του ειδικού εντεταλμένου βασίζεται στους στόχους πολιτικής της Ευρωπαϊκής Ένωσης όσον αφορά τις διενέξεις στην αφρικανική Περιοχή των Μεγάλων Λιμνών.

Οι στόχοι αυτοί περιλαμβάνουν τα ακόλουθα:

α) ενεργό και αποτελεσματική συμβολή της Ευρωπαϊκής Ένωσης στην οριστική διευθέτηση της διένεξης εντός της Λαϊκής Δημοκρατίας του Κονγκό (ΛΔΚ) και της διένεξης στο Μπουρούντι·

β) ιδιαίτερη προσοχή στην περιφερειακή διάσταση των δύο αυτών διενέξεων·

γ) εξασφάλιση αδιάκοπης παρουσίας της Ευρωπαϊκής Ένωσης επιτοπίως και στους αρμόδιους διεθνείς οργανισμούς, διατήρηση επαφών με βασικούς πρωταγωνιστές και συμβολή στη διαχείριση της κρίσης·

δ) συμβολή σε μια συγκροτημένη, βιώσιμη και υπεύθυνη πολιτική της Ευρωπαϊκής Ένωσης στην αφρικανική Περιοχή των Μεγάλων Λιμνών.

Ο ειδικός εντεταλμένος υποστηρίζει το έργο του υπάτου εκπροσώπου στην περιοχή.

Άρθρο 3

Για την επίτευξη αυτού του στόχου, η εντολή του Ειδικού Εντεταλμένου της Ευρωπαϊκής Ένωσης συνίσταται στα ακόλουθα:

α) δημιουργία και διατήρηση στενής επαφής με όλα τα μέρη στις διενέξεις της αφρικανικής Περιοχής των Μεγάλων Λιμνών, με άλλες χώρες τις περιοχής, με τις Ηνωμένες Πολιτείες της Αμερικής, άλλες οικείες χώρες, καθώς και με τα Ηνωμένα Έθνη και άλλους οικείους διεθνείς οργανισμούς, την Αφρικανική Ένωση, καθώς και με υποπεριφερειακούς οργανισμούς και τους εκπροσώπους τους, καθώς επίσης και με άλλους εξέχοντες περιφερειακούς ηγέτες, προκειμένου να εργάζεται μαζί τους χάριν της ενίσχυση της ειρηνευτικής διαδικασίας της Λουσάκα και της Αρούσα και των ειρηνευτικών συμφωνιών που συνήφθησαν στην Πραιτώρια και τη Λουάντα·

β) παρακολούθηση των ειρηνευτικών διαπραγματεύσεων μεταξύ των μερών και, όπως ενδείκνυται, προσφορά των συμβουλών και καλών υπηρεσιών της Ευρωπαϊκής Ένωσης·

γ) συμβολή, εφόσον ζητηθεί, στην εφαρμογή των ειρηνευτικών συμφωνιών και των συμφωνιών για την κατάπαυση του πυρός, οι οποίες έχουν συναφθεί μεταξύ των μερών, και ανάληψη διπλωματικής δράσης με αυτά, σε περίπτωση μη συμμόρφωσης προς τους όρους των εν λόγω συμφωνιών·

δ) διεξαγωγή εποικοδομητικών διαπραγματεύσεων με τους υπογράφοντες τις συμφωνίες, εντός του πλαισίου των ειρηνευτικών διαδικασιών, προκειμένου να προωθηθεί η συμμόρφωση προς τους βασικούς κανόνες της δημοκρατίας και της χρηστής διακυβέρνησης, καθώς και του σεβασμού των ανθρωπίνων δικαιωμάτων και του κράτους δικαίου·

ε) συμβολή και συνεργασία με τον ειδικό απεσταλμένο του Γενικού Γραμματέα των Ηνωμένων Εθνών για την Περιοχή των Μεγάλων Λιμνών για τη διεξαγωγή διάσκεψης με αντικείμενο την ειρήνη, την ασφάλεια, τη δημοκρατία και την ανάπτυξη στην Περιοχή των Μεγάλων Λιμνών·

στ) έκθεση με θέμα τις δυνατότητες για παρέμβαση της Ευρωπαϊκής Ένωσης στην ειρηνευτική διαδικασία και τον καλύτερο τρόπο να συνεχισθούν οι πρωτοβουλίες της Ευρωπαϊκής Ένωσης·

ζ) παρακολούθηση των ενεργειών των αντιμαχομένων που είναι πιθανόν να επηρεάσουν αρνητικά την έκβαση της υφιστάμενης ειρηνευτικής διαδικασίας·

η) συμβολή στην καλύτερη κατανόηση του ρόλου της Ευρωπαϊκής Ένωσης από τους φορείς διαμόρφωσης της κοινής γνώμης στην περιοχή.

Άρθρο 4

1. Ο ειδικός εντεταλμένος είναι αρμόδιος για την εκτέλεση της εντολής του υπό την αιγίδα και την επιχειρησιακή καθοδήγηση του υπάτου εκπροσώπου. Ο ειδικός εντεταλμένος είναι υπόλογος για τις διοικητικές δαπάνες στον ύπατο εκπρόσωπο και στην Επιτροπή για τις τυχόν επιχειρησιακές δαπάνες που απορρέουν από τις δραστηριότητές του.

2. Ο ειδικός εντεταλμένος αποτελεί προνομιούχο συνομιλητή της επιτροπής πολιτικής ασφάλειας (ΕΠΑ), η οποία συνιστά το πρωταρχικό σημείο επαφής με το Συμβούλιο. Η ΕΠΑ παρέχει στον ειδικό εντεταλμένο στρατηγική καθοδήγηση και πολιτική στήριξη εντός των πλαισίων της εντολής του.

Άρθρο 5

1. Ο ειδικός εντεταλμένος συνάπτει σύμβαση με το Συμβούλιο.

2. Η Προεδρία, η Επιτροπή ή/και τα κράτη μέλη, όπως ενδείκνυται, παρέχουν υλικοτεχνική στήριξη στην περιοχή.

Άρθρο 6

1. Ο ειδικός εντεταλμένος είναι υπεύθυνος για τη σύσταση της ομάδας του και ενημερώνει σχετικά το Συμβούλιο και την Επιτροπή διά του υπάτου εκπροσώπου.

2. Τα κράτη μέλη και τα όργανα της Ευρωπαϊκής Ένωσης δύνανται να προτείνουν την απόσπαση προσωπικού για να εργασθεί με τον ειδικό εντεταλμένο. Οι αποδοχές του προσωπικού το οποίο αποσπάται από κράτος μέλος ή όργανο της Ευρωπαϊκής Ένωσης, στην υπηρεσία του ειδικού εντεταλμένου βαρύνουν, αντίστοιχα, το συγκεκριμένο κράτος μέλος ή όργανο της Ευρωπαϊκής Ένωσης.

3. Όλες οι προς πλήρωση θέσεις της κατηγορίας Α δημοσιεύονται στα κράτη μέλη και στα όργανα της Ευρωπαϊκής Ένωσης και καταλαμβάνονται από τους υποψηφίους με τα περισσότερα προσόντα.

4. Τα προνόμια, οι ασυλίες και οι άλλες εγγυήσεις που απαιτούνται για την εκτέλεση και την ομαλή διεξαγωγή της αποστολής του ειδικού εντεταλμένου και των μελών του προσωπικού του καθορίζονται με τα μέρη. Τα κράτη μέλη και η Επιτροπή παρέχουν όλη την απαιτούμενη υποστήριξη για το σκοπό αυτό.

Άρθρο 7

Κατά κανόνα, ο ειδικός εντεταλμένος αναφέρεται αυτοπροσώπως στον ύπατο εκπρόσωπο και στην ΕΠΑ και είναι δυνατόν να αναφέρεται και στην αρμόδια ομάδα εργασίας. Διαβιβάζονται τακτικές γραπτές εκθέσεις προς τον ύπατο εκπρόσωπο, το Συμβούλιο και την Επιτροπή. Ο ειδικός εντεταλμένος είναι δυνατόν να αναφέρεται στο Συμβούλιο Γενικών Υποθέσεων και Εξωτερικών Σχέσεων κατόπιν συστάσεως του υπάτου εκπροσώπου και της ΕΠΑ.

Άρθρο 8

Για να διασφαλισθεί η συνοχή της εξωτερικής δράσης της Ευρωπαϊκής Ένωσης, οι δραστηριότητες του ειδικού εντεταλμένου συντονίζονται με εκείνες του υπάτου εκπροσώπου, της Προεδρίας και της Επιτροπής. Επιτοπίως, διατηρείται στενή επαφή με την Προεδρία, την Επιτροπή και τους αρχηγούς των διπλωματικών αποστολών, οι οποίοι καταβάλλουν κάθε δυνατή προσπάθεια προς επικουρία του ειδικού εντεταλμένου στην εκπλήρωση της εντολής του. Ο ειδικός εντεταλμένος διατηρεί επίσης επαφή με άλλους διεθνείς παράγοντες επιτοπίως.

Άρθρο 9

Η υλοποίηση της παρούσας κοινής δράσης και η εναρμόνισή της με άλλες συμμετοχές της Ευρωπαϊκής Ένωσης στην περιοχή, επισκοπείται τακτικά. Ο ειδικός εντεταλμένος υποβάλει εγγράφως προς τον ύπατο εκπρόσωπο, το Συμβούλιο και την Επιτροπή, δύο μήνες προτού λήξει η εντολή του, γενική έκθεση για την υλοποίησή της, η οποία αποτελεί τη βάση για την αξιολόγηση της κοινής δράσης από τις αρμόδιες ομάδες εργασίας και την ΕΠΑ. Στα πλαίσια των γενικών προτεραιοτήτων για την επί τόπου ανάπτυξη, ο ύπατος εκπρόσωπος προβαίνει σε συστάσεις προς την ΕΠΑ όσον αφορά την απόφαση του Συμβουλίου για ανανέωση, τροποποίηση ή λήξη της εντολής.

Άρθρο 10

Η παρούσα κοινή δράση αρχίζει να ισχύει την 1η Ιανουαρίου 2003.

Εφαρμόζεται μέχρι τις 30 Ιουνίου 2003.

Άρθρο 11

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 10 Δεκεμβρίου 2002.

Για το Συμβούλιο

Ο Πρόεδρος

P. S. Møller

(1) ΕΕ L 318 της 16.12.2000, σ. 1· κοινή δράση όπως τροποποιήθηκε από την κοινή δράση 2001/876/ΚΕΠΠΑ (ΕΕ L 326 της 11.12.2001, σ. 3).